Stór hluti starfsmanna Seðlabankans er í húsnæði hans við Kalkofnsveg en einhver fjöldi er enn í gamla húsnæði FME sem nú heyrir undir bankann . Með gildistöku nýs skipurits Seðlabanka Íslands í dag voru átta störf í bankanum lögð niður og aðrir starfsmenn færðust til þegar nokkur svið bankans voru sameinuð eða lögð niður . Eins og Viðskiptablaðið hefur fjallað um tók sameining Fjármálaeftirlitsins undir Seðlabankann gildi um áramótin en í dag tók nýtt skipurit bankans gildi á grundvelli nýrra laga um bankann að því er bankinn tilkynnir um . Eftir sameininguna voru þá starfsmenn nýs banka samanlagt 290 , en ættu að fara nú niður í 282 . Samkvæmt skipuritinu verða kjarnasvið bankans sjö , þ.e. hagfræði og peningastefna , markaðsviðskipti , fjármálastöðugleiki , bankar , lífeyrir og vátryggingar , markaðir og viðskiptahættir , og lagalegt eftirlit og vettvangsathuganir . Stoðsvið bankans verða fjögur , þ.e. rekstur , upplýsingatækni og gagnasöfnun , fjárhagur , og mannauður . Jafnframt er í skipuritinu miðlæg skrifstofa bankastjóra .